PSTC วิ่งแรง 4% นิวไฮในรอบกว่า 2 ปี “กรภัทร” ย้ำเป้าเดิม 1.27 บาท
PSTC วิ่งแรง 4% นิวไฮในรอบกว่า 2 ปี "กรภัทร" ย้ำเป้าเดิม 1.27 บาท ล่าสุด ณ เวลา 15.52 น. ราคาอยู่ที่ 0.98 บาท เพิ่มขึ้น 0.04 บาท หรือ 4.26% สูงสุดที่ระดับ 0.98 บาท ต่ำสุดที่ระดับ 0.95 บาท ด้วยมูลค่าการซื้อขาย 241.48 ล้านบาท
11 ม.ค. 2561

ผู้สื่อข่าวรายงานว่า ราคาหุ้น บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ณ เวลา 15.52 น. ราคาอยู่ที่ 0.98 บาท เพิ่มขึ้น 0.04 บาท หรือ 4.26% สูงสุดที่ระดับ 0.98 บาท ต่ำสุดที่ระดับ 0.95 บาท ด้วยมูลค่าการซื้อขาย 241.48 ล้านบาท โดยราคาหุ้นปรับตัวขึ้นแรงในรอบ 2 ปี 6 เดือน นับตั้งแต่ราคาปิดตลาดที่ระดับ 0.99 เมื่อวันที่ 20 ก.ค.58

ล่าสุด ในวันนี้ (11 ม.ค. 61) นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บล.โนมูระ พัฒนสิน คงคำแนะนำ “ซื้อ” ในราคาเป้าหมายเดิมที่ 1.27 บาท โดยประเมินว่า PSTC จะเริ่มบันทึกรายได้ของ BIGGAS เข้ามาในงบไตรมาส 4/60 เป็นไตรมาสแรก ส่งผลให้มีรายได้เข้ามาเพิ่มขึ้นแบบมีนัยสำคัญ
ขณะเดียวกัน ด้านกำไรสุทธิในไตรมาส 4/60 ที่คาดว่าจะลดลง เนื่องจากมีบันทึกค่าใช้จ่ายพิเศษราว 8 ล้านบาทเป็นเพียงผลกระทบระยะสั้นและไม่มีผลกระทบต่อมูลค่าพื้นฐาน โดยหากราคาหุ้นปรับตัวลดลงถือเป็นจังหวะเข้าไปสะสมเพิ่ม สะท้อนประมาณการกำไรสุทธิในปี 2561 ที่ประมาณ 200 ล้านบาท เพิ่มขึ้น 285% เมื่อเทียบกับปีก่อน